

**Strategaeth Hyrwyddo’r Gymraeg**

**Adroddiad Cynnydd 2021-2022**

**Mae'r ddogfen hon hefyd ar gael yn Saesneg www.npt.gov.uk This document is also available in English**

**Cynnwys**

[Cyflwyniad 1](#_Toc120000725)

[**Adran Un – Camau gweithredu sydd â ffocws yn y cyngor** 2](#_Toc120000726)

[Blaenoriaeth Strategol 1: Plant a Phobl Ifanc 2](#_Toc120000727)

[1.1 Cael effaith gadarnhaol ar y ddarpariaeth Blynyddoedd Cynnar 2](#_Toc120000728)

[1.2 Addysg – y sector cynradd 4](#_Toc120000729)

[1.3 Addysg – y sector uwchradd 8](#_Toc120000730)

[Blaenoriaeth Strategol 2: Teuluoedd 14](#_Toc120000731)

[2.1 Trosglwyddo Iaith yn y Cartref 14](#_Toc120000732)

[Blaenoriaeth Strategol 3: Cymunedau 17](#_Toc120000733)

[3.1 Y Gymraeg yn y Gymuned 17](#_Toc120000734)

[3.2 Y Gymraeg yn y Gweithle 19](#_Toc120000735)

[3.3 Sefydliadau trydydd parti sy’n gysylltiedig â CBS CNPT 26](#_Toc120000736)

[3.4 Cysylltu Datblygu Economaidd â iaith 27](#_Toc120000737)

[3.5 Cryfhau cysylltiadau â pholisïau a strategaethau allweddol y Cyngor 27](#_Toc120000738)

[**Adran 2 – Camau gweithredu sydd â ffocws yn y Fforwm Iaith** 29](#_Toc120000739)

[Blaenoriaeth Strategol 1: Plant a Phobl Ifanc 29](#_Toc120000740)

[1.1 Addysg - Darpariaeth y Blynyddoedd Cynnar 29](#_Toc120000741)

[1.2 Y sector addysg bellach 30](#_Toc120000742)

[Blaenoriaeth Strategol 2: Teuluoedd 32](#_Toc120000743)

[2.1 Trosglwyddo Iaith yn y Cartref 32](#_Toc120000744)

[2.2 Cymraeg i Oedolion 33](#_Toc120000745)

[Blaenoriaeth Strategol 3: Cymunedau 37](#_Toc120000746)

[3.1 Y Gymraeg yn y Gymuned 37](#_Toc120000747)

Os oes angen yr adroddiad hwn arnoch mewn print mwy neu fformat arall, cysylltwch â’r Tîm Polisi Corfforaethol ar 01639 763010 neu e-bostiwch: [policy@npt.gov.uk](mailto:policy@npt.gov.uk)

# Cyflwyniad

Mae’r Adroddiad Blynyddol hwn ar gyfer 2021-2022 yn amlygu ein gwaith yn sicrhau bod Strategaeth Hyrwyddo’r Gymraeg 2018-2023 yn symud ymlaen.

Mae dyfodiad y pandemig yn 2020 wedi cael effeithiau hirhoedlog ar bobl a gwasanaethau; er bod rhyw fath o normalrwydd wedi dychwelyd yn 2021-2022 – mae sgil-effeithiau’r amharu, y cyfyngiadau a orfodwyd ac effeithiau dilynol hynny ar iechyd a bywydau gwaith trigolion a staff yn dal i’w teimlo.

Er bod cynnydd wedi’i wneud mewn llawer o feysydd, mae rhai camau heb gael eu symud ymlaen gymaint ag yr oeddem wedi rhagweld; yn bennaf oherwydd dyfodiad y pandemig, ailflaenoriaethu gwasanaethau, a hefyd y newidiadau parhaus yr ydym ni fel cyngor a’n sefydliadau partner wedi gorfod eu gwneud yn y cyfamser.

Gan fod yr adolygiad a’r fersiwn nesaf o’r Strategaeth i gael eu datblygu yn barod i’w cyhoeddi ym mis Ebrill 2023, mae gennym ni gyfle i sicrhau bod y Strategaeth yn cael ei halinio’n well â datblygiadau diweddar o ran yr iaith a gweithgareddau i’w chefnogi’n lleol, yn ogystal â dogfennau strategol allweddol yn lleol ac yn genedlaethol.

# **Adran Un – Camau gweithredu sydd â ffocws yn y cyngor**

# Blaenoriaeth Strategol 1: Plant a Phobl Ifanc

## 1.1 Cael effaith gadarnhaol ar y ddarpariaeth Blynyddoedd Cynnar

**1.1.1** Darparu hyfforddiant priodol o ran y Gymraeg a gofal plant i ymarferwyr blynyddoedd cynnar, er mwyn cynyddu’r ddarpariaeth trwy gyfrwng y Gymraeg

* Mae cwrs rheolaidd ‘Y Gymraeg mewn Gofal Plant – Camau cyntaf’ yn cael ei ddarparu ar y rhaglen hyfforddi a gynigir gan y tîm Blynyddoedd Cynnar a Dechrau’n Deg.
* Mae cwrs CAMAU y Gymraeg mewn Gofal Plant a gynigir gan Dysgu Cymraeg Cymru ar gael ar-lein ac yn cael ei hyrwyddo ymhlith yr holl ddarparwyr gofa plant gan ein Swyddog Datblygu Blynyddoedd Cynnar.
* Mae cyllid wedi cael ei ddarparu gan Lywodraeth Cymru i ddarparwyr gofal plant er mwyn prynu adnoddau Cymraeg, gyda Swyddogion Datblygu Blynyddoedd Cynnar a Dechrau’n Deg yn cynnig syniadau ynghylch cynnyrch a gweithgareddau addas ar gyfer y lleoliadau.
* Parhaodd sesiynau ar-lein y Clwb Cwtsh yn ystod y flwyddyn. Rhaglen rhagflas yw’r Clwb Cwtsh (wedi’i bwriadu ar gyfer darpar rieni, rhieni/gofalwyr ac aelodau estynedig o’r teulu) sy’n canolbwyntio ar siarad Cymraeg gyda phlant ifanc.

**1.1.2** Cynyddu nifer y plant sy’n mynychu darpariaeth blynyddoedd cynnar cyfrwng Cymraeg

* Mae lleoliadau gofal plant newydd Cymraeg wedi cael eu hadeiladu, gyda chyllid o’r Grant Cynyddu’r Ddarpariaeth Gymraeg, yn YGG Cwmllynfell ac YGG Tyle’r Ynn.
* Mae Cylch Meithrin Cwmllynfell wedi agor i blant trwy gynllun Sefydlu a Symud Mudiad Meithrin.
* Mae 10 lle ychwanegol wedi cael eu creu yn y darparwr gofal plant presennol yn YGG Pontardawe.
* Yn ystod y flwyddyn:
  + - 70 o leoedd gofal plant mewn 9 lleoliad Cymraeg neu ddwyieithog mewn ardaloedd Dechrau’n Deg.
    - O’r 559 o blant sydd newydd ddod yn gymwys i dderbyn gofal plant yn ystod y cyfnod – gwnaeth 54 gais am leoliad cyfrwng Cymraeg, a chynigiwyd hynny iddynt.
    - Bu 173 o blant ar draws y flwyddyn yn mynychu neu’n cael cynnig lle mewn lleoliad Cymraeg neu ddwyieithog.

**1.1.3** Cynyddu’r defnydd o’r Gymraeg mewn cylchoedd chwarae a meithrinfeydd dydd sy’n rhai cyfrwng

Saesneg yn bennaf

* Trwy’r cwrs ar-lein ‘Y Gymraeg mewn Gofal Plant – Camau Cyntaf’, gall ymarferwyr ddysgu sut mae ymgorffori’r Gymraeg yn hwylus mewn 7 maes allweddol yn y lleoliad. O fis Medi 2022, bydd y cwrs hwn yn cael ei gyflwyno wyneb yn wyneb, lle mae modd cynnwys gweithgareddau rhyngweithiol er mwyn gwella ymhellach wybodaeth a hyder gweithwyr gofal plant wrth ddefnyddio’r Gymraeg.
* Mae Dyfarniad y Gymraeg ym maes Gofal Plant ar gyfer darparwyr cyfrwng Saesneg wedi cael ei ddatblygu yn ystod y flwyddyn gan un o’n Harweinwyr Gofal Plant a Swyddog Datblygu Dechrau’n Deg, gyda’r nod o gynorthwyo lleoliadau i ddod yn ddarparwyr dwyieithog, a bydd yn cael ei lansio ym mis Medi 2022. Dyfarniad fesul cam yw hwn, a fydd yn cael ei gwblhau dros gyfnod o 3 blynedd. Mae pob cyfnod yn cwmpasu rhannau o’r drefn ddyddiol, meysydd chwarae, rhigymau/caneuon, amser stori a diwylliant Cymru. Mae’n ddull gweithredu lleoliad cyfan, felly bydd yr holl staff yn gallu gwreiddio’r Gymraeg yn eu harferion pob dydd. Wrth i bob cam gael ei gwblhau a’i ddyfarnu, bydd y lleoliad yn cynnal digwyddiad dathlu, er enghraifft Aros a Chwarae, i ddangos eu harferion i rieni. Bydd cwrs hyfforddi i gyd-fynd â’r dyfarniad bob tymor, a bydd rhaid i ganran uchel o’r staff ei gwblhau.
* Mae ein swyddog datblygu sy’n medru’r Gymraeg wedi bod yn darparu sesiynau Cymraeg i’r staff yn y tîm gofal plant Blynyddoedd Cynnar a Dechrau’n Deg er mwyn gwella eu gallu sylfaenol i siarad Cymraeg. Y ffocws yw symud ymlaen trwy ganlyniadau’r Dyfarniad ar gyfer y Gymraeg ym maes Gofal Plant, a thrwy hynny gynyddu hyder a gwybodaeth i gefnogi’r lleoliadau cyfrwng Saesneg.

## 1.2 Addysg – y sector cynradd

**1.2.1** Lansio ymgyrch farchnata ar draws y sir i hyrwyddo manteision addysg Gymraeg a manteision

Dwyieithrwydd

* Mae llyfryn ‘Bod yn Ddwyieithog’ yn dal i gael ei rannu gydag ysgolion. Mae gwaith cryf mewn partneriaeth yn parhau gyda Menter Iaith Castell-nedd Port Talbot (MICnPT), ac mae’r rhan fwyaf o’r ysgolion cyfrwng Cymraeg yn ymgysylltu â MICnPT i ddatblygu gweithgareddau cyfrwng Cymraeg ar gyfer disgyblion a rhieni yn eu hysgolion, er enghraifft y Gig rhithwir Cerddoriaeth Gymraeg ‘Tanio’r Ddraig’. Fodd bynnag, mae angen i’r gweithgareddau hyn gyrraedd y cymunedau ehangach er mwyn hyrwyddo ymhellach fanteision addysg Gymraeg a manteision dwyieithrwydd.
* Bydd gweithgor i hyrwyddo dwyieithrwydd ar draws y fwrdeistref sirol, a grewyd fel rhan o Gynllun Strategol newydd Castell-nedd Port Talbot ar gyfer y Gymraeg mewn Addysg (CSCA), yn creu a dosbarthu llyfryn dwyieithog wedi’i ddiweddaru/ddiwygio i amlygu manteision dwyieithrwydd**.**
* Nodwyd camau gweithredu yng Nghynllun Strategol y Gymraeg mewn Addysg i helpu i gynyddu capasiti darpariaeth cyn ysgol cyfrwng Cymraeg, yn ogystal â darparu gwybodaeth i rieni/ofalwyr sy’n hybu manteision addysg ddwyieithog.

**1.2.2**  Cynyddu capasiti ysgolion cynradd cyfrwng Cymraeg mewn lleoliadau allweddol ac ystyried yn rhagweithiol agor ysgolion cynradd Cymraeg newydd yn y dyfodol agos

* Erbyn diwedd blwyddyn academaidd 2021-2022 crewyd 58 o leoedd cyfrwng Cymraeg ychwanegol (cynnydd o 14.6%) trwy ddatblygiadau cyfalaf y Cynllun Gwella Ysgolion Strategol y Grant Cyfrwng Cymraeg/y Cynnig Gofal Plant.
* Dyfarnwyd arian grant Llywodraeth Cymru ar gyfer prosiectau mewn sawl ysgol cyfrwng Cymraeg:
* YG Ystalyfera-Bro Dur – campws Ystalyfera – mae’r adeiladau newydd pellach gwerth £9m ar gyfer disgyblion oed uwchradd, i gynnwys maes chwarae glaswellt ffug a chyfleusterau chwaraeon yn parhau. Dyddiad cwblhau: Medi 2022.
* YGG Rhosafan – Grant Lleihau Dosbarthiadau Babanod (£1.34m) pedwar estyniad i ystafelloedd dosbarth, dyddiad cwblhau Gorffennaf 2021.
* YGG Tyle’r Ynn: (£1.14m) dau estyniad i ystafelloedd dosbarth, plws gofal plant newydd, cwblhau ym mis Gorffennaf 2021.
* YGG Cwmllynfell: (£640K) un ystafell ddosbarth, un cyfleuster gofal plant newydd, cwblhau ym mis Rhagfyr 2021.
* YGG Pontardawe: (£1.62m) dwy ystafell ddosbarth plws cyfleuster gofal plant, adnewyddu’r neuadd, cwblhau ym mis Mawrth 2022.
* YGG Blaendulais: (£1m) cyfleuster ychwanegol gydag 16 lle, cynllun yn cael ei ddatblygu ar hyn o bryd.
* Yn sgîl cyllid ychwanegol gan Lywodraeth Cymru, buddsoddwyd mewn sefydlu darpariaeth drochi ar gyfer hwyrddyfodiaid i’r Gymraeg. Bydd y ddarpariaeth drochi yn galluogi mwy o ddysgwyr i gael mynediad i addysg cyfrwng Cymraeg ar lefel gynradd. Mae’r ganolfan hwyrddyfodiaid yn cael ei datblygu ar hyn o bryd yn YGG Pontardawe ac mae disgwyl iddi agor ym mis Medi 2022.

**1.2.3** Ystyried effeithiau datblygiadau tai newydd ar dwf addysg cyfrwng Cymraeg neu’r effaith ar gymunedau Cymraeg eu hiaith.

* Yn dilyn ymgynghoriad (rhwng mis Ionawr a mis Mawrth 2022), cymeradwyodd yr aelodau gyhoeddiad statudol cynnig i sefydlu ysgol gynradd newydd cyfrwng Cymraeg yn Nheras Sant Ioan, Mynachlog Nedd, Castell-nedd.

**1.2.4** Ymateb i ymgyrch Llywodraeth Cymru i greu miliwn o siaradwyr Cymraeg erbyn 2050 trwy dargedu sector allweddol addysg Gymraeg

* Cyfarfu Fforwm Cynllun Strategol y Gymraeg mewn Addysg ym mis Gorffennaf 2021 i ddechrau datblygu Cynllun newydd 10 mlynedd. Gosodwyd targedau uchelgeisiol er mwyn cyrraedd targed 10-mlynedd Llywodraeth Cymru ar gyfer Castell-nedd Port Talbot, er mwyn cynyddu nifer y plant Blwyddyn 1 sy’n cael eu haddysgu trwy gyfrwng y Gymraeg. Cyflwynodd Cynllun Strategol y Gymraeg mewn Addysg, a gymeradwywyd gan yr aelodau, i Lywodraeth Cymru ym mis Chwefror 2022, ac mae wedi cael ei chymeradwyo ers hynny.
* Y targed 10-mlynedd trosfwaol yng Nghastell-nedd Port Talbot yw cynyddu nifer y plant Blwyddyn 1 sy’n cael eu haddysgu trwy gyfrwng y Gymraeg o 16.8% (252 o ddisgyblion) yn 2020/21 (Cyfrifiad ysgol blynyddol lefel disgybl (PLASC) 2021) i 27% (400 o ddisgyblion) erbyn 2032.
* Niferoedd PLASC 2021 ar gyfer y disgyblion derbyn ac ail flwyddyn y meithrin oedd 283 (18.7%) a 290 (21%) yn eu tro, felly yn y tymor byr, mae canrannau a niferoedd blwyddyn 1 yn debygol o gynyddu.

**1.2.5** Cefnogi datblygiad a thwf y Siarter Iaith sy’n annog defnydd rhagweithiol o’r Gymraeg mewn ysgolion ac yn y gymuned. Cefnogi’r Siarter Ail Iaith ar gyfer ysgolion cyfrwng Saesneg**.**

* Oherwydd y pandemig diweddar, bu’r cynnydd yn y maes hwn yn gyfyngedig. Fodd bynnag, pan oedd modd i’r disgyblion ddychwelyd i’r ysgol, roedd pwyslais ar wella sgiliau llafaredd y disgyblion, yn enwedig yn y sector cyfrwng Cymraeg. Mae’r Swyddog Datblygu Cyfrwng Cymraeg wedi canolbwyntio ar dri maes i ddatblygu hyfforddiant llafaredd Cymraeg:
  + Y strategaeth ‘Chwarae Blociau’
  + Cynllun llafaredd Cymraeg ‘Drilio Disglair’
  + ‘Sgleinio’n Sgwrsio’ – i ddatblygu sgiliau llafaredd lefel uwch y disgyblion (strategaethau dadlau a siarad cyhoeddus)
* Mae saith ysgol gynradd cyfrwng Cymraeg yn dilyn targedau dyfarniad arian y Siarter Gymraeg, gyda thair ohonynt yn dilyn y dyfarniad Aur. Mae bron yr holl ysgolion cyfrwng Saesneg yn rhan o gynllun y Siarter Gymraeg ar hyn o bryd. Mae’r ‘Athrawon Bro’ yn parhau i weithio gyda’r ysgolion cyfrwng Saesneg i hybu a datblygu cynllun ‘Cymraeg Campus’ y Siarter Gymraeg, a mynd ati’n barhaus i annog mwy o ysgolion i ymwneud â hyn.
* Mae ein swyddogion datblygu yn dal i weithio’n agos gydag ysgolion i sicrhau continwwm dysgu iaith rhwng y cyfnodau allweddol presennol sy’n sicrhau dysgu iaith gwell a mwy uchelgeisiol i ddisgyblion. Rydyn ni hefyd yn gweithio gydag arweinwyr cwricwlwm i hybu perthynas fwy ystyrlon rhwng y dysgwr a’r Gymraeg, sy’n mynd y tu hwnt i’r ffocws academaidd ac yn alinio gyda’r Cwricwlwm newydd i Gymru. Ar hyn o bryd mae swyddogion yn gweithio gydag ysgolion ac asiantaethau lleol i ddatblygu adnoddau a gwybodaeth am yr ardaloedd lleol yn CNPT a’r cyffiniau – prosiect ‘Cynefin’, sy’n alinio’n dda â gweledigaeth y Cwricwlwm newydd i Gymru.
* Mae’r swyddogion datblygu wedi parhau i weithio’n effeithiol gyda MICnPT, yr Urdd ac asiantaethau allweddol eraill i sicrhau bod cyfleoedd anffurfiol i ddefnyddio’r Gymraeg yn cael eu hwyluso a’u hyrwyddo, er bod y rhan fwyaf o’r gwaith yma wedi cael ei gyflawni o bell.

**1.2.6** Sicrhau bod rhieni’n cael eu hysbysu a’u cefnogi os byddant am barhau ag addysg cyfrwng Cymraeg eu plentyn

* Mae’r grŵp Facebook 'Welsh Homework Help', a grewyd gan Fentrau Iaith Castell-nedd Port Talbot ac Abertawe, yn dal i gynnig cefnogaeth ymarferol i rieni yn ardal Abertawe/Castell-nedd Port Talbot gyda gwaith cartref, ac unrhyw anawsterau sy’n ymwneud ag addysg cyfrwng Cymraeg. Mae athrawon, staff cymorth a gweithwyr proffesiynol o sefydliadau megis y Mentrau Iaith (Castell-nedd Port Talbot ac Abertawe), Cymraeg i Blant, yr Urdd ac eraill ar y Fforwm yn darparu’r gefnogaeth yma i rieni. Gall rhieni bostio cwestiynau a gofyn am help neu esboniad neu ofyn am adnoddau i helpu. Ym mis Mehefin 2022 roedd 270 o aelodau yn y grŵp.

## 1.3 Addysg – y sector uwchradd

**1.3.1** Cynyddu nifer y dysgwyr mewn ysgolion uwchradd cyfrwng Cymraeg

* Bu gostyngiad bychan yn niferoedd a chanran Bl7, 248 (14.9%) yn 2021 o gymharu â 257 (15.2%) yn 2020.
* Mae canran y disgyblion sy’n trosglwyddo i Ysgol Gymraeg Ystalyfera Bro-Dur yn uwch nag ers blynyddoedd lawer (86%). Mae’r nifer sydd ddim yn trosglwyddo uchaf ym Mhontardawe, Trebannws ac Ystalyfera. Er bod hyn yn dal yn bryder, mae’r canranau trosglwyddo wedi gwella’n sylweddol (+ 6%).
* Dyma rai o’r gweithgareddau pontio a gynhaliwyd yng nghlwstwr Ysgol Gymraeg Ystalyfera Bro Dur (YGYBD) i gynnal disgyblion yn y sector:
  + Ystalyfera’n cyfri – mae athrawon o YGYBD yn mynychu ysgolion clwstwr am 1 awr yr wythnos i gyflwyno cyfres benodol o wersi
  + Hawl i Holi – mae disgyblion a staff o YGYBD yn mynychu ysgolion clwstwr, ac mae’r disgyblion cynradd yn cael cyfle i ofyn cwestiynau neu leisio unrhyw bryderon ynghylch pontio
  + Gwefan bontio ar gyfer disgyblion sy’n trosglwyddo i YGYBD
  + Diwrnodau pontio ychwanegol ar gyfer disgyblion ag Anghenion Dysgu Ychwanegol (ADY) neu orbryder
  + Diwrnodau agored ar gyfer disgyblion a nosweithiau agored ar gyfer teuluoedd
  + Gŵyl Haf – gwersyll haf 3-diwrnod ar gyfer disgyblion Blwyddyn 5, wedi’i seilio ar thema benodol, a ddilynwyd gan gyflwyniad i’r rhieni
  + Proms – lleisiol ac offerynnol. Mae disgyblion Bl5 a Bl6 o ysgolion y clwstwr yn mynychu YGYBD ac yn cael eu haddysgu gan y staff a’r disgyblion am y dydd. Dilynir hyn gan berfformiad cerddorfaol yn yr hwyr (offerynnol) neu berfformiad gan Gôr Clwstwr YGYBD (yn ystod hanner amser gêm rygbi’r Gweilch)
  + Gig Tanio’r Ddraig – mae disgyblion Bl5, 6, 7 yn mynychu gŵyl gerddoriaeth yn flynyddol ar feysydd chwarae YGYBD, lle mae’r goreuon o fandiau cyfoes a doniau Cymru yn perfformio
  + Diwrnod chwaraeon clwstwr ar gyfer disgyblion CA2 o ysgolion cynradd bwydo ar feysydd chwarae YGYBD

**1.3.2** Cynyddu’r cyfleoedd mewn ysgolion cyfrwng Saesneg i ddefnyddio’r Gymraeg fel cyfrwng hyfforddi

* Mae hyn yn dal i gael ei ystyried, a bydd yn cael ei drafod yng nghyfarfodydd tymhorol fforwm Cynllun Strategol y Gymraeg mewn Addysg.

**1.3.3** Galluogi dysgwyr i newid o addysg cyfrwng Saesneg i addysg cyfrwng Cymraeg ar ddiwedd Cyfnod

Allweddol 2

* Mae rhaglen drochi ar gyfer hwyrddyfodiaid i’r Gymraeg i gael ei sefydlu â chyllid ychwanegol a dderbyniwyd gan Lywodraeth Cymru. Bydd y ddarpariaeth drochi yn galluogi mwy o ddysgwyr i gael mynediad at addysg cyfrwng Cymraeg yn y cynradd. Mae’r ganolfan hwyrddyfodiaid yn cael ei datblygu ar hyn o bryd yn YGG Pontardawe ac mae disgwyl iddi agor ym mis Medi 2022.

**1.3.4** Sicrhau bod rhaglenni Ymwybyddiaeth o’r Gymraeg yn cael eu cynnwys yn y cwricwlwm ABCh mewn ysgolion uwchradd, gan gynnwys cerddoriaeth draddodiadol, diwylliant a hanes/treftadaeth

* Mae gwefan ysgolion CNPT a grewyd gan ddysgwyr, i hybu diwylliant modern Cymru, hanes a’r ardal leol, wedi cael ei lansio ac ychwanegir ati’n rheolaidd yn y rhan fwyaf o’r ysgolion cyfrwng Cymraeg. Mae hefyd wedi cael ei chyflwyno i’r holl ysgolion cyfrwng Saesneg ar ffurf prosiect ‘Cynefin’, sy’n alinio’n dda â gweledigaeth y Cwricwlwm newydd i Gymru.
* Rydyn ni wedi dechrau gweithio gyda dysgwyr ar draws pob sector ac oed i gasglu barn a syniadau ynghylch hyrwyddo’r Gymraeg, diwylliant cyfoes, hanes a theimlad o berthyn. Bydd llais y disgybl yn hanfodol wrth adolygu a phenderfynu ar ein cynllun gweithredu blynyddol.
* Bydd Ysgol Gynradd Baglan, ysgol flaenllaw cyfrwng Saesneg sydd ag arfer ardderchog, yn rhannu adnoddau a syniadau, yn ogystal â chefnogi ysgolion eraill wrth iddyn nhw ddylunio’r cwricwlwm, gan sicrhau bod diwylliant Cymru, ei hanes a gwerthfawrogiad o’r ardal leol yn cael eu gwreiddio yn eu cwricwlwm newydd.

**1.3.5** Gweithio gyda phartneriaid allweddol i greu cyfleoedd i blant a phobl ifanc ddefnyddio’r Gymraeg y tu allan

i oriau ysgol, er mwyn cryfhau’r cysylltiad rhwng iaith addysg a’r gymuned

* Daliodd ein gweithwyr ieuenctid Cymraeg eu hiaith ati i gefnogi defnydd o’r Gymraeg wrth i’n clybiau ieuenctid ailagor. Mae’r Clwb Ieuenctid Cymraeg yn parhau i gyflwyno sesiynau wythnosol i bobl ifanc trwy Teams, ac mae’r gweithgareddau’n cynnwys sesiynau ynghylch diwylliant a threftadaeth Cymru.
* Bu gweithwyr yn ein gwasanaeth ieuenctid yn allweddol wrth ymgysylltu â phobl ifanc yn y Gymraeg a’r Saesneg fel rhan o Ymgyrch Dewch i Sgwrsio’r Cyngor yn ystod haf 2021. Roedd yr ymgyrch yn casglu barn pobl sy’n byw ac yn gweithio yng Nghastell-nedd Port Talbot ynghylch beth sy’n bwysig iddyn nhw ‘nawr ac yn y dyfodol’ gydag adborth a ddefnyddir i lywio Cynllun Corfforaethol y Cyngor 2022-2027.
* Cynigiwyd hyfforddiant yn y Gymraeg unwaith eto i’r holl weithwyr ieuenctid cymunedol rhan amser, er mwyn helpu i greu cyfleoedd i ddefnyddio’r Gymraeg y tu allan i amgylchedd yr ysgol a chynyddu defnydd o’r Gymraeg mewn cymunedau.

**1.3.6** Cynyddu nifer y gweithgareddau cymdeithasol trwy gyfrwng y Gymraeg neu sy’n cynnwys diwylliant a

threftadaeth Cymru ar gyfer plant oed cynradd

* Rydym wedi ymweld ag ysgolion cynradd cyfrwng Cymraeg i gynyddu ymwybyddiaeth o’r Clwb Ieuenctid Cymraeg, ac o ganlyniad mae nifer o bobl ifanc wedi ymuno â’r Clwb Ieuenctid.

**1.3.7** Cynyddu nifer y gweithgareddau cymdeithasol trwy gyfrwng y Gymraeg neu sy’n cynnwys diwylliant a

threftadaeth Cymru ar gyfer plant oed Uwchradd

* Lansiwyd y Clwb Ieuenctid Symudol, y Clwb Ieuenctid newydd trwy gyfrwng y Gymraeg, ym mis Mehefin 2021, i roi cyfle i bobl ifanc ddatblygu eu sgiliau yn y Gymraeg a mynd i’r afael ag ynysu cymdeithasol. Fel yn achos ein clybiau ieuenctid eraill, yn ystod y cyfnod hwn cynhaliwyd gweithgareddau yn rhithwir ar y cychwyn, gyda deunyddiau ac adnoddau’n cael eu hanfon at y bobl ifanc cyn y cyfarfod, er mwyn iddyn nhw fedru ymuno yn y gweithgareddau a gynlluniwyd. Wrth i’r cyfyngiadau gael eu llacio, ailsefydlwyd gweithgareddau wyneb yn wyneb.
* Mae’r Gymraeg yn dal yn nodwedd o’n Cwricwlwm Clybiau Ieuenctid. Yn ystod y pandemig, cyflwynwyd gweithgareddau’n rhithwir, ac effeithiodd hynny ar yr ystod o sesiynau a gyflwynwyd. Fodd bynnag, yn ystod 2021-2022 mae ein clybiau ieuenctid cymunedol wedi ailagor ac mae sesiynau wyneb yn wyneb wedi cael eu cynnal ar iaith a diwylliant Cymru; mae un clwb wedi cyflwyno 4 Sesiwn ar Iaith a Diwylliant Cymru a luniwyd i ymgysylltu â phobl ifanc ynghylch defnydd o’r Gymraeg a threftadaeth a diwylliant Cymru.
* Darparodd y gweithgareddau a gynhaliwyd y tu allan i’r clwb ieuenctid gyfleoedd pellach i bobl ifanc gynyddu eu defnydd o’r Gymraeg mewn lleoliadau treftadaeth, chwaraeon a gweithgareddau hamdden eraill.
* Mae’r Cyngor Ieuenctid a’r Dirprwy Faer Ieuenctid newydd yn parhau i hybu’r Gymraeg a Diwylliant Cymru. Eleni mae’r Dirprwy Faer Ieuenctid wedi cyflwyno amrywiol negeseuon i bobl ifanc yn Gymraeg, ac mae wedi cael sylw ar yr orsaf radio leol.
* Mae’r Cyngor Ieuenctid, y mae dau aelod ohono hefyd yn aelodau o Senedd Ieuenctid Cymru, yn parhau i weithio gyda’r Senedd a Llywodraeth Cymru ar faterion sy’n effeithio ar bobl ifanc yng Nghymru.

**1.3.8** Annog mwy o ddefnydd cymdeithasol o’r Gymraeg gan ddisgyblion sy’n mynychu Ysgol Gymraeg Ystalyfera Bro Dur.

* Yn ogystal â’r sesiynau rhithwir wythnosol yn ystod y tymor, daliodd Clwb Ieuenctid y Gymraeg ati i gyflwyno sesiynau yn ystod gwyliau’r haf a phob hanner tymor.

**1.3.9** Darparu cyfleoedd i bobl ifanc yn Ystalyfera a Bro Dur ddefnyddio’r Gymraeg yn y gymuned

* Roedd cyrsiau Hylendid Bwyd wedi cael eu cynnig i ddisgyblion Ystalyfera a Bro Dur, ond gwaetha’r modd fe’u gohiriwyd oherwydd y pandemig. Fodd bynnag, aildrefnwyd y cyrsiau hyn ar gyfer 2022-2023.
* Cynhaliwyd hyfforddiant ar y Gymraeg ar gyfer gweithwyr ieuenctid cymunedol rhan amser, i hybu cyfleoedd i ddefnyddio’r Gymraeg yn y gymuned: cwblhaodd pedwar aelod o staff y Cwrs Rhagflas o’r Gymraeg – Dysgu Cymraeg (Croeso: Rhannau 1 a 2).
* Mae’r Cyngor Ieuenctid yn parhau i gynnwys lle i gynrychiolydd ar gyfer y Gymraeg, tra bod y Dirprwy Faer Ieuenctid newydd yn hyrwyddo’r Gymraeg, ac mae wedi sôn am hynny yn ei hadduned wrth gychwyn yn y swydd.

# Blaenoriaeth Strategol 2: Teuluoedd

## 2.1 Trosglwyddo Iaith yn y Cartref

**2.1.1** Cynyddu ymwybyddiaeth o bwysigrwydd trosglwyddo iaith ymhlith oedolion ifanc sy’n siarad Cymraeg

* Mae cau clybiau ieuenctid a lleoliadau eraill yn ystod y pandemig wedi cael effaith sylweddol ar y defnydd o’r Gymraeg mewn lleoliadau cymdeithasol.
* Ni fu modd symud ymlaen gyda datblygiad a chyflwyniad rhaglenni ymwybyddiaeth iaith cyrsiau ABCh mewn ysgolion yn ystod y flwyddyn, er y rhagwelir y bydd y Cwricwlwm newydd i Gymru yn darparu mwy o gyfle i gyflawni’r cam gweithredu hwn yn y dyfodol.

**2.1.2** Cynyddu ymwybyddiaeth o bwysigrwydd trosglwyddo iaith ymhlith teuluoedd

* Rhennir fideos Signalong a rhai Cymraeg ar ein tudalennau Facebook Blynyddoedd Cynnar a Dechrau’n Deg er mwyn i deuluoedd eu defnyddio gartref.
* Mae nifer o sesiynau ar-lein ac wyneb yn wyneb wedi cael eu darparu gan Cymraeg i Blant, ‘Me & My Baby’ ‘Baby Welsh Story, Sign & Rhyme time’ ‘Cuppa and Chat Cymraeg’. Maen nhw hefyd wedi rhannu stori wedi’i recordio a sesiynau canu.
* Cynigiwyd sesiynau ‘Clwb Cwtsh’ ar-lein trwy’r Mudiad Meithrin er mwyn i deuluoedd ddysgu ymadroddion Cymraeg syml i’w defnyddio gyda’r teulu gartref.
* Mae MICnPT yn cynnig digwyddiadau wyneb yn wyneb megis sesiynau crefft i blant, Bore Coffi i oedolion ymarfer eu Cymraeg, a ‘Helfa Drysor’ i deuluoedd ym Mharc y Gnoll.

**2.1.3** Trefnu ymgyrch farchnata yn targedu oedolion ifanc sy’n siarad Cymraeg

* Er na symudwyd ymlaen gydag unrhyw ymgyrch farchnata ffurfiol, mae cynnwys cyfryngau cymdeithasol, taflenni/llyfrynnau, gweithgareddau a grwpiau wedi cael eu datblygu/dosbarthu/cynnal i annog pobl ifanc ac oedolion, yn arbennig rhieni, i ddysgu a defnyddio’r Gymraeg mewn amrywiaeth o leoliadau, gyda MICnPT yn chwarae rôl allweddol yn y gwaith hwn.

**2.1.4** Darparu cefnogaeth i rieni sydd â phlant mewn ysgolion cyfrwng Cymraeg er mwyn lliniaru pryderon

ynghylch helpu gyda gwaith cartref

* Mae MICnPT, ynghyd â Menter Abertawe, wedi creu adnodd i rieni sydd â phlant mewn addysg cyfrwng Cymraeg, i’w helpu gyda gwaith cartref ac addysg. Mae’r grŵp Facebook newydd 'Welsh Homework Help' ar gael i rieni, ond hefyd i athrawon sy’n barod i gynnig help a chefnogaeth. Mae’r grŵp yn galluogi’r aelodau i bostio cwestiynau/tasgau gwaith cartref penodol, a derbyn help a chyngor gan yr aelodau eraill. Bydd hyn hefyd yn cael ei drafod yng nghyfarfodydd is-bwyllgorau’r CSCA o fis Ebrill 2022.

**2.1.5** Darparu gofal plant trwy gyfrwng y Gymraeg

* Ar 30 Awst 2021 roedd 10.5% o’r cyfanswm o 2199 o leoedd gofal plant cofrestredig oedd ar gael yng Nghastell-nedd Port Talbot yn rhai cyfrwng Cymraeg. Roedd 452 o leoedd gofal plant Dechrau’n Deg y flwyddyn (ar sail data 2020-2021) ar draws ein lleoliadau, yr oedd 65 ohonynt (14.4%) yn rhai categori 3 Cymraeg a lleoliadau gofal plant categori 2 Cymraeg/Saesneg.
* Mae’r sesiynau Ti a Fi yn YGG Tyle’r Ynn ac yn Sgiwen wedi ailgychwyn wedi i’r cyfyngiadau gael eu dileu, ac mae sesiwn newydd wedi cychwyn yn YGG Cwmllynfell, fel rhan o’r lleoliad gofal plant newydd.
* Oherwydd y pandemig, nid oedd Llywodraeth Cymru yn gofyn bod data’r Asesiad Digonolrwydd Gofal Plant yn cael ei adnewyddu fel y cynlluniwyd yn wreiddiol yn ystod 2020. Mae Archwiliad Digonolrwydd Gofal Plant wedi’i ddiweddaru wedi cael ei gwblhau’n ddiweddar, ac mae’n disgwyl am gymeradwyaeth yr Aelodau cyn bod yn destun ymgynghori.
  + 1. Darparu cyfleoedd gofal plant cyfrwng Cymraeg yn ystod gwyliau’r Ysgol
* Nid yw’r adolygiad o anghenion gofal plant yn ystod gwyliau’r ysgol wedi cael ei gwblhau eto, ond mae’n bosibl y bydd hynny’n awr yn cael ei gwmpasu gan yr Archwiliad Digonolrwydd Gofal Plant sydd wedi’i ddiweddaru, y sonnir amdano uchod, ac a gwblhawyd yn ddiweddar.

**2.1.7** Cynyddu nifer y gweithgareddau Cymraeg sy’n darparu er budd teuluoedd

* Mae MICnPT wedi bod yn gweithio gyda Chanolfan Celfyddydau Pontardawe ers mis Awst 2021 ar raglen amrywiol, a fu’n llwyddiannus, o ddigwyddiadau Cymraeg. Mae dau gant o blant ac oedolion wedi mynychu digwyddiadau megis:
  + Bore o Hwyl i deuluoedd
  + Siani Sionc
  + Bore o Hwyl Calan Gaeaf
  + Gig Dydd Miwsig Cymru

**2.1.8** Cynyddu’r gweithgareddau â ffocws teuluol trwy gyfrwng y Gymraeg

* Yn dilyn blwyddyn lwyddiannus yn 2021-2022, rhagwelir y bydd mwy o ddigwyddiadau’n cael eu cynnal yng Nghanolfan Celfyddydau Pontardawe yn ystod 2022-23, gyda chefnogaeth MICnPT.

# Blaenoriaeth Strategol 3: Cymunedau

## 3.1 Y Gymraeg yn y Gymuned

**3.1.1** Defnyddio technoleg cyfathrebu i hysbysebu cyfleoedd cyflogaeth sy’n galw am sgiliau dwyieithog

* Fe wnaethon ni lansio tudalennau newydd ar gyfer swyddi ar y we, er mwyn hyrwyddo cyfeoedd cyflogaeth yn well o fewn y Cyngor, gyda’r holl swyddi yn parhau i nodi a oes angen sgiliau Cymraeg.
* Mae swyddi lle mae’r Gymraeg yn hanfodol/ddymunol yn cael eu hysbysebu ar safleoedd swyddi Cymraeg allanol. Mae MICnPT yn cynorthwyo trwy ddosbarthu/hysbysebu swyddi i’w haelodau a phostio ar eu platfformau cyfryngau cymdeithasol.

**3.1.2** Sicrhau bod Canolfannau Hamdden yn mynd ati’n rhagweithiol i hybu defnydd o’r Gymraeg, a hynny o ran darpariaeth a gwneud yr iaith yn weladwy.

* Er bod gan Celtic Leisure, sy’n rhedeg ein cyfleusterau hamdden a chwaraeon ar hyn o bryd, eu Cynllun Iaith Gymraeg eu hunain, bu cynnydd cyfyngedig o ran cysylltu â’r camau gweithredu yn Strategaeth Hyrwyddo’r Gymraeg, sefyllfa a waethygwyd gan y pandemig.
* Fodd bynnag, ym mis Chwefror 2022 penderfynodd yr aelodau ddychwelyd y gwasanaethau hamdden o dan do, sydd yng ngofal Celtic Leisure, i’r Cyngor, er y bydd yn cymryd hyd at flwyddyn i gwblhau’r gwaith angenrheidiol i weithredu’r penderfyniad. Bydd camau gweithredu priodol a pherthnasol ar gyfer y gwasanaeth hamdden dan do yn cael eu hystyried fel rhan o’r adolygiad o Strategaeth Hyrwyddo’r Gymraeg yn ystod y misoedd nesaf.

**3.1.3** Sicrhau mynediad i oedolion i gyfleoedd dysgu cyfrwng Cymraeg

* Yn ystod 2021-2022 fe wnaethon ni ddiweddaru ein tudalen ar y we i gynnwys dolenni i gyfleoedd hyfforddi iaith yn y fwrdeistref sirol.

**3.1.4** Ystyried Ymdeimlad o Le (i gynnwys iaith, diwylliant a threftadaeth Cymru) wrth ddatblygu’r Cynllun Rheoli Cyrchfan

* Fe wnaethon ni lansio’n hymgyrch [Calon Ddramatig Cymru](https://dramaticheart.wales/?doing_wp_cron=1657818861.4236609935760498046875) ym mis Medi 2021, gyda gwefan newydd a llyfryn hyrwyddo yn arddangos holl amrywiaeth tirlun, harddwch, celfyddydau a threftadaeth y fwrdeistref sirol. Mae’r gweithgareddau hamdden hefyd yn cael eu cynnwys, gydag amrywiaeth o deithiau cerdded mewn ardaloedd/ar safleoedd treftadaeth allweddol.

**3.1.5** Dathlu diwylliant a threftadaeth y fwrdeistref sirol

* Er ein bod bob amser wedi cydnabod pwysigrwydd ein treftadaeth a’n diwylliant, mae hynny bellach yn cael ei gydnabod yn gliriach yn ein Cynllun Corfforaethol ar gyfer 2022-2027, yn benodol gydag Amcan Llesiant 3 – Bod ein hamgylchedd lleol, ein diwylliant a’n treftadaeth yn gallu cael eu mwynhau gan genedlaethau’r dyfodol. Trwy ein hymgyrch Dewch i Sgwrsio, a lywiodd ddatblygiad y Cynllun, dywedodd pobl leol wrthyn ni fod eu hamgylchedd lleol, yr iaith Gymraeg a’n treftadaeth a’n diwylliant yn bwysig iddyn nhw; yn arbennig hyrwyddo’r iaith Gymraeg, ein traddodiadau a’n diwylliant.
* Bydd y Strategaeth Diwylliant a Threftadaeth arfaethedig yn helpu i hybu’r cam hwn; dathlu traddodiadau, diwylliant a threftadaeth ein hardal, yn ogystal â hyrwyddo diwylliant modern Cymru, ei hanes a’n hardal leol.

## 3.2 Y Gymraeg yn y Gweithle

**3.2.1** Bod y Cyngor yn cydymffurfio’n llawn â Safonau’r Gymraeg

* Yn ystod y flwyddyn mae Grŵp Swyddogion y Gymraeg wedi diweddaru’r wybodaeth sydd ar gael a chynnwys peth deunydd newydd, er enghraifft canllawiau i gyflogeion, rhestr wirio ar gyfer cyfarfodydd, a chanllaw i gyfieithiadau Cymraeg.
* Ceir manylion pellach ar gydymffurfio â’r Safonau yn [Adroddiad Blynyddol Safonau’r Gymraeg 2021-2022](https://www.npt.gov.uk/30360), a gyhoeddwyd ar ein gwefan.

**3.2.2** Sicrhau bod niferoedd y staff yn ddigonol ar gyfer lefel y Gymraeg y gofynnir amdani er mwyn cydymffurfio â Safonau’r Gymraeg.

* Cynyddodd nifer y swyddi a hysbysebwyd yn ystod y flwyddyn o gymharu â 2020-2021 (637 yn hytrach na 291), er bod canran y swyddi a hysbysebwyd fel rhai lle roedd y Gymraeg yn hanfodol/ddymunol wedi parhau yr un fath (29.6% y llynedd o gymharu â 29.2% yn 2020-2021).
* Mae strategaeth sgiliau iaith i gael ei datblygu yn ystod y flwyddyn sy’n dod, er mwyn ein helpu i weithio at sicrhau gweithlu dwyieithog sy’n adlewyrchu sgiliau iaith y fwrdeistref sirol.

**3.2.3** Mapio lefelau cyfredol o sgiliau yn y Gymraeg

* Roedd nifer y staff a nododd fod ganddyn nhw sgiliau Cymraeg yn ystod 2021-2022 yn parhau’n gymharol isel at ei gilydd. Fodd bynnag, roedd cynnydd bychan yn nifer y staff oedd yn nodi eu bod yn siarad ac yn ysgrifennu’r iaith yn rhugl (137 o gymharu â 126 yn ystod 2020-2021).
* Er mai’r disgwyl yn wreiddiol oedd cyflwyno asesiad iaith newydd fel rhan o weithredu system AD/Cyflogres newydd ddiwedd hydref 2021, wedi ystyried ymhellach, bernir yn awr fod cyflwyno hyn yn raddol yn ystod 2022-2023 yn fwy priodol. Bydd y fframwaith asesu iaith hwn yn galluogi’r staff i asesu eu sgiliau iaith, ac yna diweddaru eu cofnodion AD, yn unol â meini prawf a gydnabyddir yn eang.

**3.2.4** Darparu cyfleoedd i staff wella’u sgiliau iaith

* Mae’r cyfleoedd i ddysgu/wella sgiliau Cymraeg wedi parhau yn ystod 2021-2022, gyda chyrsiau ar-lein yn cael eu darparu i’r holl staff.
* Fodd bynnag, bu gostyngiad sylweddol yn nifer y staff sy’n cyrchu cyrsiau Cymraeg e-ddysgu yn ystod 2021-2022 (cyfanswm o 37 o gymharu â 248 yn 2020-2021). Er nad ymddengys bod rheswm arbennig am y gostyngiad hwn, mae’n debygol bod newidiadau i drefniadau gwaith tua diwedd 2020-2021 ac ar hyd 2021-2022 (mwy o ysgolion yn ailagor yn llawn, trefniadau newydd gweithio hybrid ar gyfer staff swyddfa, llwyth gwaith yn cynyddu/blaenoriaethau’n newid, a gostyngiad yn nifer y staff a ailgyfeiriwyd ar y cychwyn), yn ogystal â cholledion naturiol, wedi cyfrannu at y gostyngiad hwn.

**3.2.5** Galluogi’r staff a’r Aelodau Etholedig i fod yn ymwybodol o hanes a diwylliant yr iaith Gymraeg, gan gynnwys cydymffurfio â deddfwriaeth y Gymraeg

* Bydd y cysylltiadau rhwng yr iaith Gymraeg, y Strategaeth arfaethedig ar gyfer Treftadaeth, Diwylliant, Chwaraeon a Hamdden, a mentrau eraill, wrth symud ymlaen, yn cael eu harchwilio yn ystod y flwyddyn sy’n dod.

**3.2.6** Creu amgylchedd sy’n annog mwy o ddefnydd o’r Gymraeg

* Rydym ni’n parhau i annog defnydd o’r Gymraeg, yn ogystal â chynyddu ymwybyddiaeth o’r hawl i ddefnyddio’r Gymraeg. Mae’r canlynol yn enghreifftiau o’r gweithgareddau a gynhaliwyd yn ystod 2021-2022:
* Diwrnod Hawliau’r Gymraeg – fe’i dathlir yn flynyddol ym mis Rhagfyr, gan atgoffa’r cyhoedd a’r staff i ddefnyddio’r Gymraeg yn eu hymwneud â ni.
* Cynhyrchwyd cefndiroedd Cymraeg ar gyfer Microsoft Teams, ac anogir staff sy’n medru’r Gymraeg a dysgwyr i’w defnyddio yn eu cyfarfodydd Teams, i helpu i hybu trafodaethau yn y Gymraeg.
* Rydym wedi creu adran fwy gweladwy i’r Gymraeg ar ein gwefan, yn cyfeirio ymlaen at safonau’r Gymraeg, hyrwyddo’r Gymraeg a chyfleoedd i ddysgu a defnyddio’r Gymraeg. Bydd hyn yn parhau i gael ei ddiweddaru a’i wella yn ystod 2022-2023.
* Caiff gwybodaeth ynghylch digwyddiadau Cymraeg a deunydd hyrwyddo ei phostio ar grwpiau Yammer y staff; yn ddiweddar gwelwyd cynnydd yn nifer yr aelodau staff, gan ddefnyddio Cymraeg achlysurol trwy’r platfform yma.
* Yn sgîl y symud i blatfformau gwaith amgen, mae Grŵp Swyddogion y Gymraeg wedi creu dau grŵp Yammer ym mis Mawrth/Ebrill 2022; un i alluogi siaradwyr Cymraeg i sgwrsio a chefnogi cyfoedion a’r llall i’r holl staff gael mynediad at wybodaeth, cymorth a chefnogaeth, yn ogystal â deunyddiau hyrwyddo. Bydd y rhain yn gwbl weithredol yn ystod 2022-2023.

**3.2.7** Darparu cefnogaeth ar y fewnrwyd i siaradwyr a dysgwyr Cymraeg

* Mae adnoddau i helpu a chefnogi’r holl staff gan gynnwys siaradwyr a dysgwyr Cymraeg yn parhau i gael eu datblygu gan Grŵp Swyddogion y Gymraeg, ac ar gael ar ein mewnrwyd; mae’r adnoddau iaith defnyddiol, e.e. e-ddysgu, gwirwyr gramadeg a sillafu ar-lein, geiriaduron ar-lein ac offer cyfieithu ar gael i’r holl staff.

**3.2.8** Normaleiddio’r defnydd o’r Gymraeg yn y gweithle

* Er bod polisïau yn ymwneud â chyflogaeth staff wedi cael eu cynhyrchu yn Gymraeg ac ar gael ar ein mewnrwyd, hyd yma nid oes unrhyw aelod o staff wedi dymuno derbyn gwybodaeth ynghylch eu cyflogaeth yn Gymraeg.
* Bydd y gweithgareddau hyrwyddo sydd i’w cynnal/cydlynu gan Grŵp Swyddogion y Gymraeg yn ystod 2022-2023 yn parhau i helpu i godi proffil y Gymraeg yn y gweithle, ac felly yn annog defnydd o’r iaith.

**3.2.9** Hyrwyddo cynlluniau sy’n dangos yn weledol bod croeso i’r Gymraeg yn y gweithle

* Buon ni’n dathlu Diwrnod Hawliau’r Gymraeg (7 Rhagfyr 2021) ag ymgyrch gyhoeddusrwydd arall ar raddfa fach, oherwydd y cyfyngiadau oedd yn cael eu gorfodi ar y pryd. Cyfyngwyd yr ymgyrch gyhoeddusrwydd i’n platfformau cyfryngau cymdeithasol a’r wybodaeth i aelodau staff yn ein diweddariad Sway wythnosol, adran newyddion y Fewnrwyd a sianeli Yammer y staff.



* Cynhyrchwyd cefndiroedd Cymraeg ar gyfer Microsoft Teams, ac anogwyd staff oedd yn medru’r Gymraeg a dysgwyr i’w defnyddio yn eu cyfarfodydd Teams; dyma rai enghreifftiau:

""
""


**3.2.10** Dosbarthu deunydd hyrwyddo’r Gymraeg i’r staff

* Mae’r gwaith rhagweithiol i hyrwyddo’r Gymraeg ymhlith y staff wedi bod yn gyfyngedig yn ystod y flwyddyn ddiwethaf, ond wrth i’r cyfyngiadau gael eu dileu, ac i drefniadau gwaith newydd ddod i’w lle, bydd laniardau, bathodynnau ac ati yn cael eu hailgyflwyno i’r gweithlu yn ystod y misoedd nesaf.

**3.2.11** Datblygu hyder wrth ddefnyddio’r Gymraeg yn ysgrifenedig

* Mae Cysill a Cysgair ar gael i’n holl staff trwy ein hadran TG. Bydd yr offer hyn, wedi’u cyfuno â’r cwrs ysgrifennu Cymraeg ar-lein a luniwyd ar gyfer y rhai sydd heb ddefnyddio’r sgil yma ers cyfnod hir, neu y mae ysgrifennu Cymraeg yn newydd iddynt, yn helpu i roi hwb i hyder ymhlith y staff. Er na chyrchodd neb y cwrs hwn yn ystod 2021-2022, y gobaith yw y bydd y sefyllfa hon yn cael ei gwyrdroi trwy’r ymgyrch hyrwyddo yn ystod y misoedd nesaf.

**3.2.12** Datblygu rhyngwyneb dwyieithog i’r fewnrwyd a dewislen a rhyngwyneb dwyieithog ar gyfer cymwysiadau

gwe

* Gan fod ein Porth Cynllunio yn defnyddio Linguaskin at ddibenion cyfieithu, roeddem yn ystyried ei ddefnyddio gyda chymwysiadau gwe eraill, ac rydym ni’n dal i archwilio hyn.

**3.2.13** Annog staff ac Aelodau Etholedig i ddefnyddio’r Gymraeg mewn cyfarfodydd mewnol ac allanol a

mewn cyflwyniadau

* Bu cynnydd yn y defnydd o’r Gymraeg mewn cyfarfodydd yn ystod y blynyddoedd diwethaf. Mae’r defnydd o nifer bychan o eiriau ac ymadroddion gan aelodau etholedig Cymraeg eu hiaith mewn cyfarfodydd wedi helpu i sbarduno hyder eraill i ddefnyddio ymadroddion byr mewn cyfarfodydd hefyd.
* Er bod cyfarfodydd dwyieithog y cyngor i fod i gychwyn yn ystod 2021-2022, penderfynodd Grŵp Cyfeirio TGCh yr Aelodau (un o is-grwpiau Pwyllgor y Gwasanaethau Democrataidd) y dylai prynu a gweinyddu’r trwyddedau, rhoi hyfforddiant Zoom rhithwir i’r Aelodau, yn ogystal â phrynu gliniaduron ychwanegol (oedd i gyd yn ofynnol i ddefnyddio’r system) aros tan weinyddiaeth newydd y Cyngor.

Bydd cyfieithu ar y pryd yng nghyfarfodydd y Cyngor yn awr yn cychwyn ym mis Medi 2022, pan gynhelir cyfarfodydd gan ddefnyddio cyfarpar Hybrid/Gweddarlledu Public-I, sydd i bob pwrpas yn galluogi elfennau cyfieithu’r system ddigidol.

**3.2.14** Annog Aelodau Etholedig i ddefnyddio’r Gymraeg mewn cyfarfodydd mewnol ac allanol ac mewn

cyflwyniadau

* Er bod bwriad i gynhyrchu rhestr o eiriau/ymadroddion i’w defnyddio gan siaradwyr di-Gymraeg mewn cyfarfodydd, er mwyn annog defnydd o’r Gymraeg mewn cyfarfodydd, mae’r defnydd o ymadroddion Cymraeg ac ati wedi datblygu’n organig dros amser, gan leihau’r angen am restr ‘swyddogol’ ar hyn o bryd. Fodd bynnag, bydd Grŵp Swyddogion y Gymraeg ac Adran y Gwasanaethau Democrataidd yn archwilio cyfleoedd i annog defnydd pellach o’r Gymraeg mewn cyfarfodydd etc., ac ymarferoldeb gwneud hynny.

## 3.3 Sefydliadau trydydd parti sy’n gysylltiedig â CBS CNPT

**3.3.1** Sicrhau bod yr holl grwpiau neu sefydliadau sy’n derbyn cyllid trydydd parti gan y Cyngor yn bodloni meini

prawf y grant o ran y Gymraeg

* Mae ffurflenni cais am gyllid grant trydydd sector yn cynnwys adran benodol ar y Gymraeg: yr effaith bydd cyllid yn ei chael ar gyfleoedd i ddefnyddio’r iaith a’i thrin yn gyfartal â’r Saesneg. Asesir pob cais yn erbyn meini prawf y Gymraeg.
* Cynhyrchwyd Polisi Dyfarnu Grantiau (y Gymraeg) (fe’i cyhoeddwyd ym mis Mai 2022) i helpu i sicrhau bod gofynion y safonau perthnasol yn agwedd integredig ar y broses grantiau yng Nghastell-nedd Port Talbot. Cyhoeddwyd y polisi ym mis Mai 2022.

## 3.4 Cysylltu Datblygu Economaidd â iaith

**3.4.1** Sicrhau bod yr holl staff Datblygu Economaidd rheng flaen yn darparu gwybodaeth briodol ynghylch hyrwyddo’r Gymraeg a sut y gall wella busnes fel pwynt gwerthu unigryw (USP).

* Ers datblygu’r strategaeth, mae’r cynnydd o ran y cam gweithredu hwn wedi bod yn gyfyngedig yn sgîl nifer o ffactorau arwyddocaol a fu’n ddylanwadol; daeth swyddog ‘Cymraeg Byd Busnes’ MICnPT, oedd i gynorthwyo gyda’r cam gweithredu hwn, yn ôl o gyfnod mamolaeth yn union cyn dyfodiad y pandemig, ac o ganlyniad, ataliwyd yr holl waith wrth i ninnau ac eraill ddod i delerau â ffyrdd newydd o weithio ac ailflaenoriaethu adnoddau.
* Er i’r cyfyngiadau gael eu llacio ac i ffyrdd newydd o weithio gael eu gwreiddio yn ystod 2021-2022, nid oedd capasiti digonol i symud y cam gweithredu hwn ymlaen yn ystod y flwyddyn. Fodd bynnag, wrth roi Cynllun Corfforaethol 2022-2027 ar waith, yn ogystal â’r adolygiad o Strategaeth Hyrwyddo’r Gymraeg, bydd cyfle i ystyried sut gallwn ni gyflawni’r cam gweithredu hwn yn well.

**3.4.2** Annog busnesau i hyrwyddo’r Gymraeg

* Fel yn achos yr uchod, ni fu fawr ddim cynnydd yn ystod 2021-2022, fodd bynnag, fel rhan o’r adolygiad o’r Strategaeth, rhoddir ystyriaeth i ddichonoldeb camau gweithredu cyfredol, yn ogystal â datblygu rhai mwy effeithiol.

## 3.5 Cryfhau cysylltiadau â pholisïau a strategaethau allweddol y Cyngor

**3.5.1** Adolygu’r Cynllun Datblygu Lleol er mwyn cryfhau’r elfen Gymraeg mewn perthynas â holl ardaloedd y

fwrdeistref sirol, nid ardaloedd sy’n ieithyddol sensitif yn unig.

* Mae’r gwaith ar y fersiwn nesaf o’r Cynllun Datblygu Lleol ar waith, a rhoddir ystyriaeth i gryfhau’r elfennau Cymraeg sy’n rhan ohono, a’r polisïau cysylltiedig ar draws y fwrdeistref sirol.

**3.5.2** Sicrhau bod Strategaeth Hyrwyddo’r Gymraeg yn cael ei hintegreiddio i Gynllun Gweithredu’r Cymoedd, a ddatblygwyd gan y Grŵp Gorchwyl a Gorffen.

* Mae egwyddorion Strategaeth Hyrwyddo’r Gymraeg yn darparu sylfaen ar gyfer Cynllun Gweithredu’r Cymoedd, er enghraifft, mae’r ddarpariaeth gofal plant yn cynnwys darparwyr Cymraeg (gweler y cynnydd mewn perthynas â’r camau gweithredu blynyddoedd cynnar); mae pob cais am grant trydydd sector yn cynnwys elfennau Cymraeg, a chafwyd ceisiadau llwyddiannus gan sefydliadau yn ardaloedd y cymoedd a/neu y bydd eu gweithgareddau o fudd i’n cymoedd.

**3.5.3** Annog sefydliadau cymunedol trydydd parti sydd wedi derbyn cyfrifoldeb am asedau a fu’n eiddo i’r cyngor

i fabwysiadu polisïau iaith Gymraeg yn unol â CBSCNPT.

* Ni fu modd symud ymlaen gyda’r cam gweithredu hwn ar hyn o bryd, ond yn ystod y flwyddyn sy’n dod byddwn ni’n ystyried y ffordd orau o gyflawni’r cam gweithredu hwn.

# **Adran 2 – Camau gweithredu sydd â ffocws yn y Fforwm Iaith**

# Blaenoriaeth Strategol 1: Plant a Phobl Ifanc

## Addysg - Darpariaeth y Blynyddoedd Cynnar

**1.1.4** Cynyddu nifer y Cylchoedd Ti a Fi a’r Cylchoedd Meithrin

* Mae swyddogion Mudiad Meithrin yn parhau i weithio gyda’r tîm Blynyddoedd Cynnar i ddatblygu ac ehangu Cylchoedd Meithrin ar draws y fwrdeistref, yn arbennig trwy eu rhaglen Sefydlu a Symud (Cwmllynfell a Tyle’r Ynn).

**1.1.5** Cynyddu nifer y rhieni sy’n anfon eu plant i addysg Gymraeg

* Mae Cymraeg i Blant yn parhau i ddarparu ystod o grwpiau cefnogi megis tylino babanod, yoga babanod, sesiynau Story, Sign and Song, gyda’r nod o gyflwyno’r Gymraeg i rieni a’u babanod ar y cyfle cynharaf. Fodd bynnag, gan fod diffyg cyllid ar gael er mwyn i Cymraeg i Blant gynyddu nifer y sesiynau sy’n cael eu darparu, bydd y cyfraniad at y cam gweithredu hwn yn cael ei gyfyngu wrth symud ymlaen.
* Mae ein Tîm Blynyddoedd Cynnar yn parhau i weithio’n agos gyda’r Gwasanaeth Gwybodaeth i Deuluoedd i ddatblygu gwybodaeth ar gyfer rhieni sy’n chwilio am grwpiau, gofal plant ac ysgolion cyfrwng Cymraeg, a pharhau i amlygu manteision dwyieithrwydd a’r Gymraeg i rieni, gan gynnwys presenoldeb ar-lein, mynediad at storïau a rhigymau Cymraeg, cyfeirio ymlaen at wersi Cymraeg ar gyfer rhieni etc.
* Mae MICnPT yn parhau i ddarparu gwybodaeth i rieni am fanteision addysg Gymraeg. Dosbarthwyd taflenni yn amlygu manteision allweddol siarad Cymraeg i’r ysgolion hynny sydd wedi gofyn am gefnogaeth ychwanegol i ddarparu gwybodaeth i rieni. Ar ben hynny, dosbarthwyd pecynau hyrwyddo’r iaith i 156 o dai yn Rhos, ynghyd â’r daflen y cyfeiriwyd ati eisoes, fel rhan o’r gwaith i hybu, annog a gwella’r defnydd o’r Gymraeg yn y gymuned leol honno.

**1.1.6** Darparu hyfforddiant iaith sylfaenol i weithwyr mewn lleoliadau cyfrwng Saesneg yn bennaf

* Mae ein staff yn gweithio gyda lleoliadau cyfrwng Saesneg i wella’r Gymraeg maen nhw’n ei chynnig trwy gynllun sicrhau ansawdd ar gyfer y Gymraeg sy’n seiliedig ar ddyfarniadau, gan gynnwys cefnogaeth, mynediad at hyfforddiant a sesiynau galw heibio ar gyfer caffael y Gymraeg. Gallai’r newid yn y categorïau dros amser olygu symudiad o leoliadau Saesneg categori 1 i leoliadau Cymraeg/Saesneg categori 2.
* Mae aelodau’r Mudiad Meithrin wedi parhau i dderbyn sesiynau a gynhelir gan Academi, sydd wedi darparu ystod o gyfleoedd datblygu a dysgu.

**1.1.7** Gwella’r dilyniant iaith o Gylchoedd Meithrin i addysg cyfrwng Cymraeg

* Mae prosiectau yn YGG Pontardawe, YGG Cwmllynfell ac YGG Tyle’r Ynn wedi cael eu cwblhau neu’n agos at hynny, a fydd yn sicrhau cynnydd o 150 o leoedd Amser Llawn i ddisgyblion yn nifer y lleoedd Cyfnod Sylfaen sydd ar gael mewn ysgolion cynradd.

## 1.2 Y sector addysg bellach

**1.2.7** Cynyddu’r ddarpariaeth cyfrwng Cymraeg yng Ngholeg Castell-nedd Port Talbot

* Mae Grŵp Colegau CCNPT wedi bod yn weithredol yn y maes hwn, a dyma rai enghreifftiau o’r gwaith a wnaed:
  + Penodwyd darlithwyr sy’n siarad Cymraeg ym meysydd Gofal Plant a Gwasanaethau Cyhoeddus i gyflwyno unedau Cymraeg/dwyieithog. Ar ben hynny, mae unedau mathemateg, adeiladu, amaeth, chwaraeon a thrin gwallt wedi cael eu cyfieithu a’u cyflwyno yn Gymraeg.
  + Mae Amlinelliad o Gynllun Cyflawni wedi cael ei ddatblygu, gyda’r ffocws allweddol o sefydlu a gwreiddio opsiynau/modiwlau galwedigaethol cyfrwng Cymraeg/dwyieithog yn y tri maes blaenoriaeth cychwynnol – Iechyd a Gofal Cymdeithasol, Gofal Plant a Gwasanaethau Cyhoeddus.
  + Cynigir cyrsiau Cymraeg iaith gyntaf ac ail iaith Lefel AS ac A i fyfyrwyr.
  + Sicrhawyd cyllid i recriwtio tiwtor Cymraeg Gwaith i gyflwyno cyrsiau Dysgu Cymraeg yn unig i staff y coleg. Ar hyn o bryd mae 26 o staff wedi cofrestru ar y cynllun.

**1.2.8** Darparu cyfleoedd cymdeithasol i ddysgwyr coleg gwrdd a defnyddio’r Gymraeg

* Mae Grŵp Colegau CCNPT yn parhau i weithio ar Gynllun Gweithredu Addysg Bellach a Phrentisiaeth cyfrwng Cymraeg i’r Coleg Cymraeg Cenedlaethol, Tuag at Cymraeg 2050: Miliwn o Siaradwyr Cymraeg. Mae nifer o gamau gweithredu i ‘wella a datblygu’r gefnogaeth sydd ar gael ar gyfer gweithgareddau cymdeithasol ac anffurfiol yn Gymraeg ym mhob sefydliad’ yn cael eu cynnwys yn y cynllun gweithredu, gan gynnwys:
  + Cynyddu ymwybyddiaeth o’r cyfleoedd sy’n cael eu darparu gan sefydliadau partner a datblygu perthynas gryfach, e.e. gyda Mentrau Iaith, Clybiau Ffermwyr Ifanc, a’r Urdd, ar gyfer pobl ifanc rhwng 16 a 25 oed.
  + Annog aelodaeth coleg o Fforymau Iaith Cymraeg er mwyn rhannu arfer gorau o’r gweithgareddau sydd ar waith ar hyn o bryd mewn sefydliadau, a chynyddu ymwybyddiaeth o’r cyfleoedd sydd ar gael i ddefnyddio’r Gymraeg mewn cyd-destun cymdeithasol.
  + Annog canolfannau iaith Cymraeg i hybu eu cyfleoedd i ddysgwyr ddefnyddio’r Gymraeg mewn cyd-destun cymdeithasol
  + Cefnogi Sefydliadau Addysg Bellach i beilota a dysgu gan weithgareddau peilot sydd eisoes yn digwydd, megis “Seren Iaith” a “Gwobr Iaith”, er mwyn cynyddu defnydd dysgwyr o’r Gymraeg tu allan i’r dosbarth.
  + Datblygu cyfleoedd i ddefnyddio’r Gymraeg mewn gweithgareddau chwaraeon fel rhan o’u dysgu a’r tu allan.
  + Gwella’r cyfathrebu a’r ymgysylltiad â gweithgareddau hyrwyddo Llywodraeth Cymru, megis Dydd Miwsig Cymru ymhlith y garfan ôl-16.

# Blaenoriaeth Strategol 2: Teuluoedd

## 2.1 Trosglwyddo Iaith yn y Cartref

**2.1.9** Sicrhau bod mwy o rieni’n defnyddio’r Gymraeg yn iaith y cartref

* Cynhaliodd MICnPT ymgyrch cyfryngau cymdeithasol 'Trosglwyddo Cymraeg yn y Cartref' ym mis Ionawr 2022 a gyrhaeddodd 5129 o bobl, gydag 141 o bobl yn ymgysylltu â’r postiadau.
* Mae Dysgu Cymraeg wedi derbyn cyllid i ddarparu cwrs iaith 'Cymraeg yn y Cartref' a luniwyd gyda golwg ar rieni: bydd staff MICnPT/Cymraeg i Blant yn darparu gwasanaeth gwarchod plant gyda gweithgareddau cyfrwng Cymraeg mewn sesiynau misol wyneb yn wyneb ar gyfer y rhieni hynny sydd wedi rhoi eu henwau i lawr ar gyfer y cwrs. Rhagwelir y bydd hyn yn cychwyn ym mis Mai 2022.

**2.1.10** Cynyddu ymwybyddiaeth o bwysigrwydd trosglwyddo iaith ymhlith oedolion ifanc sy’n siarad Cymraeg

* Mae Grŵp Colegau CCNPT wedi nodi camau gweithredu lleol i helpu i gyflawni’r rhai a geir yng Nghynllun Gweithredu Cyfrwng Cymraeg Addysg Bellach a Phrentisiaeth y Coleg Cymraeg Cenedlaethol, Tuag at Cymraeg 2050: Miliwn o siaradwyr Cymraeg. Mae’r camau gweithredu lleol hyn hefyd yn cefnogi ac yn ategu’r hyn rydym ni am ei gyflawni yn ardal ehangach Castell-nedd Port Talbot. Ceir camau i ddathlu, hyrwyddo a hybu defnydd o’r Gymraeg ym mhob agwedd ar fywyd beunyddiol yn y cynllun gweithredu, er enghraifft:
  + Cyflwyno rhaglen flynyddol o ddigwyddiadau a gweithgareddau cymdeithasol ac anffurfiol amrywiol, i gyd-fynd â dyddiadau allweddol yng nghalendr diwylliannol Cymru.
  + Annog myfyrwyr chwaraeon i gyfranogi yng nghynllun Prentisiaeth Chwaraeon yr Urdd a gweithredu fel stiwardiaid yn nigwyddiadau chwaraeon yr Urdd mewn ysgolion cynradd cyfrwng Cymraeg lleol.
  + Datblygu mentrau gwobrwyo myfyrwyr i gydnabod defnydd o’r Gymraeg y tu allan i’r dosbarth.

## 2.2 Cymraeg i Oedolion

**2.2.1** Cynyddu nifer yr oedolion sy’n dysgu Cymraeg

* Mae Grŵp Colegau CCNPT wedi ailsefydlu Hyrwyddwyr Dwyieithog i’r staff, yn ogystal â dynodi dau lysgennad myfyrwyr i hybu a dathlu iaith a diwylliant Cymru ar gampws CNPT a champws Powys.
* Ar ben hyn, ehangwyd y ddarpariaeth cyrsiau Cymraeg i staff yng Ngrŵp Colegau CCNPT i gynnwys Cymraeg Gwaith, Dysgu Cymraeg a Sgiliaith (methodoleg addysgu dwyieithog).

**2.2.2** Cynyddu nifer y dysgwyr sy’n symud ymlaen o lefelau Mynediad a Sylfaen i gyrsiau lefel Uwch

* Er na fu modd sicrhau trosolwg o’r niferoedd sy’n cyrchu/symud ymlaen trwy gyrsiau Dysgu Cymraeg yn Rhanbarth Bae Abertawe, mae niferoedd sy’n cyrchu/symud ymlaen trwy amrywiol lefelau cyrsiau ar gael ar gyfer Grŵp Colegau CCNPT a CBSCNPT:
  + CBCNPT – bu naw aelod o staff yn cyrchu/symud ymlaen at lefelau uwch o gyrsiau Cymraeg yn ystod y flwyddyn; cwblhaodd pedwar eu cyrsiau, ac roedd aelod arall o staff yn agos at orffen.
  + CCNPT – bu 26 aelod o staff (gan gynnwys 20 o staff academaidd) yn cyrchu/symud ymlaen at lefelau uwch o gyrsiau Cymraeg yn ystod y flwyddyn.

**2.2.3** Darparu mwy o gyrsiau iaith yn y gweithle ar amrywiol lefelau o allu, fel bod mwy o gyflogeion yn gallu

gweithio’n ddwyieithog

* Mae amrywiaeth o lefelau a chyrsiau, rhithwir ac wyneb yn wyneb, yn dal ar gael trwy Dysgu Cymraeg Rhanbarth Bae Abertawe. Mae staff y Cyngor a Grŵp Colegau CCNPT wedi manteisio ar gyfleoedd oedd ar gael ar bob lefel o allu.
* Mae Grŵp Colegau CCNPT wedi llwyddo i gyrchu cyrsiau Cymraeg Gwaith i’r fath raddau nes eu bod wedi’u nodi’n enghraifft o arfer da, a hyd yn oed wedi derbyn gwobr Cyflogwr Cymraeg Gwaith y Flwyddyn 2020. Mae cyrsiau Cymraeg Gwaith ar-lein wedi cael eu mewnosod i gynllun sefydlu’r Coleg ar gyfer pob aelod newydd o staff, ac fe’u cynigir hefyd ar ffurf targedau Datblygiad Proffesiynol Parhaus (DPP) i’r holl staff, gan sicrhau bod staff Grŵp Colegau CCNPT yn parhau i ddatblygu eu sgiliau yn y Gymraeg.

**2.2.4** Darparu cyfleoedd anffurfiol i ddysgwyr Cymraeg gwrdd ac ymarfer eu sgiliau iaith

* Mae MICnPT yn hwyluso/cefnogi nifer o grwpiau ar draws Castell-nedd Port Talbot sy’n darparu cyfleoedd i ddysgwyr yr iaith gwrdd mewn amgylchedd anffurfiol. Dyma rai enghreifftiau:
  + Bore Coffi / Caffi Cymraeg
  + Caffi Cymraeg Pontardawe – cychwynnodd ym mis Mawrth 2022 ac mae’n cwrdd bob pythefnos yn Llyfrgell Pontardawe
  + Caffi Cymraeg Creunant – grŵp a dyfodd o’r gymuned a gynhelir bob wythnos yn Neuadd Cymuned y Creunant
  + Bore Coffi Aberafan – mae’r grŵp yn cwrdd bob dydd Gwener yng Ngwesty Traeth Aberafan
  + Sesh Sŵn – sesiynau cerddoriaeth a gynhelir yn rhithwir bob mis i ddysgu caneuon/tonau Cymraeg
  + Gweithdy Gwerin – cychwynnodd ym mis Ebrill 2022, yn debyg i’r Sesh Sŵn, ond yn fwy o wers anffurfiol wyneb yn wyneb ym Mhontardawe.

**2.2.5** Darparu cyfleoedd i ddysgwyr Cymraeg integreiddio i rwydweithiau a sefydliadau lle mae’r Gymraeg yn

cael ei siarad

* Bu MICnPT yn gweithio gyda Chanolfan Celfyddydau Pontardawe yn ystod y flwyddyn i greu rhaglen o ddigwyddiadau Cymraeg amrywiol ar gyfer 2021-2022. Roedd y rhaglen yn cynnig rhywbeth i bawb ac ar gyfer pob lefel o allu. Roedd y rhaglen yn cynnwys sioeau i blant, bore coffi Shwmae Su’mae, digwyddiadau cerddoriaeth a noson gomedi, a gwerthfawrogwyd pob un ohonynt yn fawr gan y cynulleidfaoedd.

Mae MICnPT yn awyddus i weithio gyda Chanolfan y Celfyddydau eto, ar raglen ar gyfer 2022-2023.

**2.2.6** Darparu cyfleoedd ar-lein i ddysgwyr ymarfer eu Cymraeg

* Mae MICnPT wedi parhau i greu a rhannu cynnwys ar-lein, i ddarparu cyfleoedd a gweithgareddau cymdeithasol i gefnogi rhieni y mae eu plant mewn addysg cyfrwng Cymraeg, adnoddau i blant o bob oed, ac i ddysgwyr, ochr yn ochr â chynnig gwybodaeth am dreftadaeth a hanes Cymru, materion lleol a mwy.

# Blaenoriaeth Strategol 3: Cymunedau

# 3.1 Y Gymraeg yn y Gymuned

**3.1.6** Sicrhau bod y gostyngiad yng nghanran y siaradwyr Cymraeg yng Nghwm Tawe yn gyfyngedig, gyda

chynllun gweithredu a luniwyd yn benodol ar gyfer yr ardal, a gweithio ochr yn ochr â Thŷ’r Gwrhyd i gael effaith strategol ar yr ardal

* + Hyd yma ni fu fawr ddim cynnydd arwyddocaol o ran y cam gweithredu hwn, a bydd angen ystyried a yw’n dal yn berthnasol, neu a ddylid datblygu cam gweithredu mwy priodol i atal y dirywiad.

**3.1.7** Sicrhau bod ardaloedd poblog Castell-nedd a Phort Talbot yn cael eu targedu fel ardaloedd twf posibl, a

datblygu cynlluniau gweithredu ar gyfer y ddwy dref a’u pobl

* Nid yw’r gwaith i wireddu’r cam hwn wedi cychwyn eto, ac oherwydd dyfodiad y pandemig efallai na fydd yn bosibl ymdrin yn llawn â hyn yn ystod oes y strategaeth hon.

**3.1.8** Sicrhau bod clybiau chwaraeon yn cael eu cefnogi i ddefnyddio’r Gymraeg fel iaith naturiol, ac annog

defnydd o’r Gymraeg mewn cyd-destunau clwb ffurfiol ac anffurfiol

* Hyd yma ni fu fawr ddim cynnydd arwyddocaol o ran y cam gweithredu hwn, a bydd angen ystyried a yw’n dal yn berthnasol, neu a ddylid datblygu cam gweithredu mwy priodol i atal y dirywiad.

**3.1.9** Annog defnydd o’r Gymraeg mewn cyfarfodydd Cyngor Cymuned a Thref, yn ogystal â Chyngor

Gwasanaethau Gwirfoddol CNPT, y Siambr Fasnach a chyfarfodydd a fforymau yn y sector gwirfoddol

* Hyd yma ni fu fawr ddim cynnydd arwyddocaol o ran y cam gweithredu hwn, a bydd angen ystyried a yw’n dal yn berthnasol, neu a ddylid datblygu cam gweithredu mwy priodol i atal y dirywiad.

**3.1.10** Sicrhau ymwneud y gymuned a gwirfoddolwyr wrth gynllunio a threfnu gweithgareddau Cymraeg

* Mae MICnPT yn parhau i chwarae rôl arwyddocaol yn sefydlu a hwyluso grwpiau a digwyddiadau er mwyn hybu gweithgareddau yn Gymraeg, o weithio gyda Chanolfan Celfyddydau Pontardawe i grwpiau Bore Coffi, ac o weithgareddau ar-lein i blant a theuluoedd i ‘Help gyda Gwaith Cartref Cymraeg’.